সিলেট, জানুয়ারি ২১ : মণিপুরীশিংনা লৈবাক অসিগী ৱাংমদা লৈবা লৈবাকশিংদা খুন্দানরিবশিংগী মনুংদা বাংলাদেশতা ইহান হানবা ওইনা মীতৈশিংনা খুন্দাখিবা খুল ‘বিশগাঁও’ গী অনীরকশুবা মণিপুরী ফেষ্টিবেল-২০২৩ মণিপুরগী শক্নাইরবা শৈশকপা শৈশকপী কয়ানা শরুক য়াদুনা ঙরাং জানুয়ারিগী তাং ২০, ২০২৩ নুমিৎতা পাঙথোকখ্রে।
 ফেষ্টিবেল অসি বিশগাঁও মণিপুরী ফেষ্টিবেল ওর্গানাইজিং কাউন্সিলনা শীন্দুনা লৈবাক অসিগী হবিগঞ্জদা পাঙথোকখিবনি।  থৌরম অসিদা বাংলাদেশকী সিভিল এভিয়েশন অমুসং টাউন মিনিষ্ট্রিগী ষ্টেট মিনিষ্টার এম দি মাহবুব আলী, লৈবাক অসিদা ইন্দিয়াগী এসিষ্টেন্ট হায় কমিশনার ওইরিবা নিরজ কুমার জসৱাল অনীনা অখন্নবা মীথুংলেনশিং ওইখি।
 থৌরম অসিদা মণিপুরগী মমিং লৈরবা মিউজিক বেন্দ ‘ব্লু বেন্দ’ না মপূং ওইবা থৌদাং লৌদুনা শৈশকপা অর্বিন এ জে মৈস্নাম, কেনেদি খুমন, শৈশকপী সুর্মা চনু, জেনা খুমন্থেম অমসুং কবিরনচিংবনা শরুক য়াখি।
 থৌরমগা মরী লৈননা ফেষ্টিবেল ওর্গানাইজিং কাউন্সিলগী মেম্বার সেক্রেটারি য়াইখোম নন্দলাল সিংহনা ফোঙদোকখিবদা মণিপুরীশিংনা ইহান হান্না খুন্দাখিবা বাংলাদেশকী বিশগাঁও হায়রিবা খুল অসি তুংগী মীরোলদসু নীংশিংদুনা লৈহৌনবা অমসুং খুল অসিদগী হৌদুনা অতোপ্পা খুল কয়াদা হোংখিদুনা খুন্দা লৈতাখ্রবা মণিপুরীশিংদা ঐখোয়গী নাৎ, কালচার, লোন অমদি হৌরকলোন কাউনরকপদৌনা তৌরক্লে।
 ঐখোয় মশেলগী মরক্তা অরৈ-লৈতা তাথোক তাশিন তৌনরম্বা কয়াসু মাঙশিল্লক্লে।  অসিগুম্বা কয়া অসি পুন্না উন্নমিন্নদুনা ৱারী ৱাতাই শানদুনা পাউ ফাওদোক্নবগী মথৌ তারক্লি।  বাংলাদেশতা লৈরিবা নহাশিং হিন্দি, বেঙ্গলি অমদি ইংলিশকী ঈশৈনা মপূং ওইনা তাখিবনা ঐখোয়গী ইরোলদা শকচবা অশেংবা মণিপুরী লোল ঈশৈ তানীংবগী হৈনবী থম্ননবা মপূং ওইনা ঐখোয়গী ইনাক খুল্লবা কালচার লৈজৈ হায়বসু খন্ননবা হোৎনবগী মথৌ তারে খন্দুনা ফেষ্টিবেল ওইনা পাঙথোকপনি হায়খি।
 থৌরম অসিদা শরুক য়াখিবা শৈশকপা-শৈশকপীশিংদা অর্গানাইজিং কম্মিটিগী মায়কৈদগী মেমোন্তো পীদুনা ইকায়খুম্নবা উৎখি অমসুং পূক্নিং থৌগৎখি। 